Martvoň, Anton, poslanec NR SR (2015-03-13):
Ďakujem veľmi pekne, pani podpredsedníčka. Vážené kolegyne, kolegovia, dovoľte, aby som predniesol a zdôvodnil predmetný návrh zákona, ktorý sa týka príspevkov športovým reprezentantom, ktorí v podstate Slovenskú republiku, Československú republiku, Československú socialistickú republiku a, samozrejme, aj Českú a Slovenskú Federatívnu Republiku reprezentovali na majstrovstvách sveta a majstrovstvách Európy, ako aj na olympijských hrách, paralympijských hrách a deaflympijských hrách ako takých. Ide o problematiku, kde sa dlhodobo hovorí už v podstate od vzniku Slovenskej republiky, nie je to iba nápad nás predkladateľov tohto návrhu zákona. O tejto problematike a potrebe pomôcť týmto športovcom, ktorí nás aktívne ako Slovenskú, ako aj Československú republiku v minulosti reprezentovali nejakým spôsobom, aby sme im teda pomohli, hovoria o tom už samotní športovci dlhodobo a dlhodobo na toto upozorňujú. Žiadna vláda doteraz na to nereflektovala, ani sa tu v parlamente nikomu nepodarilo nejakým spôsobom presadiť. Čiže prichádzame aj my s naším návrhom zákona, ktorý je koncipovaný ako príspevok k dôchodku. Čiže nejde o nejakú doživotnú rentu len za to, že niekto získa zlato alebo vyhrá olympiádu, ale je to príspevok k dôchodku, ktorý tomu športovému reprezentantovi má nejakým spôsobom pomôcť v tom dôchodku, keď už teda nemôže aktívne sa zapájať do pracovného procesu, a zasa na druhej strane je vzorom pre určitých mladých športovcov, ktorí môžu vidieť, že má zmysel reprezentovať Slovenskú republiku, malo zmysel reprezentovať a bude mať zmysel. V podstate dopad tohto zákona nami predpokladaný bude sa dotýkať cca 100 až 120 športovcov, tento počet podľa nášho názoru sa už bude iba znižovať, nakoľko hlavná dopadová skupina je alebo týka sa športovcov, ktorí reprezentovali bývalé Československo v 50. až 80. rokoch, kedy tie symbolické alebo teda odmeny za reprezentáciu a uspetie na olympiáde alebo paralympiáde boli iba symbolické. Príkladom bol medializovaný príklad bývalého nášho reprezentanta boxera pána Zacharu, ktorý na olympiáde za to, že zvíťazil, získal fakt iba symbolickú odmenu, nejaké Stalinove spisy, pochvalu a ešte kolegovia sa mu potom skladali na to, aby v podstate mal za čo zaplatiť nejaké tie výdaje, ktoré mal s tým spojené. Je to absolútne nedôstojné. V tom čase ani neexistovala nejaká možnosť vedľajších príjmov za reklamu alebo za niečo iné, tak ako to je už v súčasnosti. Čiže ide skôr a úmysel nášho návrhu zákona je pomôcť tým športovým reprezentantom, ktorých dôchodky sú fakt na veľmi nízkej úrovni alebo sú na nízkej úrovni, na jednej strane. Na druhej strane podľa nášho názoru nedotkne sa to súčasných športových reprezentantov v takej miere, ako by si niekto myslel. Keď má niekto nadštandardné príjmy zo športovej reprezentácie, tak ako je to v súčasnosti, že keď niekto vyhrá olympiádu, dostane odmenu nielen od Slovenského olympijského zväzu, ale v podstate ešte aj od nejakého štátu a plus má možnosť a získava hneď neskutočné príjmy z reklamy, tak aj ten jeho dôchodok, ktorý sa vypočítava z nejakého koeficientu príjmov, bude oveľa vyšší a tento náš návrh zákona sa ho teda, toho športovca alebo tej športovkyne, v súčasnosti nedotkne. Paradoxne, pomôže to tým, ako som povedal, ktorí v minulosti dostali teda fakt iba symbolické odmeny. Mnohokrát potľapkanie po pleciach alebo Stalinove spisy, s ktorými si tak mohli potom podložiť doma nejaký gauč, a to bolo všetko. Čiže je to adresné podľa mňa a názoru našich kolegov, ktorí to spolu predkladáme. Ide o adresné opatrenie, ktoré spočíva v tom, že k pôvodnému dôchodku, ktorý majú tí športovci, sa bude pripočítavať určitá suma, aby sa dosiahol ten minimálny dôchodok, ktorý je stanovený v podstate pri majiteľovi alebo osobe športovca, ktorý získal bronzovú medailu na olympiáde alebo paralympiáde na 550 euro. Čiže na vysvetlenie, ak má ten športovec v súčasnosti dôchodok 350 alebo 450 euro, tak sa mu do tej minimálnej sumy iba poskytne od Sociálnej poisťovne, ktorá bude tým platiteľom, ten príspevok, čím sa mu to dorovná. Ono to súvisí a predložili sme tento návrh zákona aj s tým, že hneď v tom čase, keď sme ho my predložili, mal aj minister práce, sociálnych vecí a rodiny tlačovku o inštitúte zavedenia minimálneho dôchodku pre všetkých občanov Slovenskej republiky, ktorí odpracovali minimálne 30 rokov. Kvôli tomu v podstate sme išli aj touto cestou, že ten minimálny dôchodok už zvýši tie dôchodky ako také pre všetkých občanov, ale zároveň pre nami vybranú skupinu, teda pre športovcov, ktorí fakt neskutočne urobili dobré meno našej republike v minulosti a nikdy za to neboli ocenení zo strany štátu poriadne, tak sa im to teda vyplatí tento príspevok ako taký. Čo tým chcem ale ešte povedať, je to, že reagujeme v tomto návrhu zákona aj na prípady, kedy bol niekto ako športový reprezentant majiteľom viacerých medailí ako takých, v tom prípade ten príspevok sa mu poskytne k tomu dôchodku iba za to najlepšie umiestnenie. Zároveň reflektujeme aj na obdobné právne úpravy, ktoré sa už objavili v iných štátoch alebo v iných susedných štátoch. Nie je dobré, keď by v podstate títo športovci mali nárok na takéto príspevky podľa zákonov Českej republiky, kde sa to už tiež pripravuje a je to v pripomienkovom konaní, a podľa našich zákonov by to nemali, čo by znamenalo, že by potom tí naši bývalí reprezentanti si začali uplatňovať tieto veci v Českej republike, nie u nás. A tým by bola de facto aj hanba trošku pre nás, že našich športovcov, im potom pomáha Česká republika a naopak. Čiže v podstate aj táto myšlienka bola v určitom momente koordinovaná aj s určitými predstaviteľmi teda českého ministerstva školstva ešte za ministrovania pána Dušana Čaploviča a podarilo sa nám to pretaviť do takejto podoby až teraz. S predmetným návrhom zákona súhlasí, nakoľko sme to aj konzultovali s nimi, ministerstvo školstva aj ministerstvo práce, sociálnych vecí a rodiny. Samozrejme, aj ministerstvo financií, ktoré odhaduje, alebo spolu s ktorým odhadujeme, že to bude mať ročný dopad, náklady na tieto príspevky, cca 200-tisíc euro s tým, že podľa nášho názoru ten počet poberateľov týchto príspevkov už bude asi iba klesať, lebo nemáme takú generáciu, ktorá by naďalej žala vo veľkom, vo veľkej miere úspechy na olympiádach, čo by sme boli ale radi, aby sa to teda zmenilo. Na druhej strane znova zopakujem, keď dneska niekto vyhrá tú olympiádu, tak má neskutočné možnosti príjmov, ktoré sú fakt veľmi vysoké z tej reklamy ako takej a plus aj odmena od štátu, ktorá je už nejako nastavovaná, a od olympijského výboru je oproti tým športovcom z 50., 60. rokov vysoká. Predmetný návrh novely podľa toho, čo mi prišlo, a podľa toho, čo mi aj hovorili kolegovia, podporil aj Slovenský olympijský zväz, teda v Slovenskej republike, aj paralympijský, samozrejme, podporili to aj viacerí športovci, ktorí nám písali. A zároveň, myslím si, že do budúcnosti, samozrejme, týmto návrhom zákona nevyriešime úplne komplexnú situáciu všetkých športovcov, ale vychádzame iba z toho, ako dovoľujú nám finančné možnosti a možnosti štátu ako takého a štátneho rozpočtu, a sme toho názoru, že aspoň takýto malý, drobný krok, ktorý aspoň nejako pomôže športovcom, ktorí sú na dôchodku, ako by tam nemal byť žiaden krok urobený, alebo by sa vôbec nemalo športovcom nejakým spôsobom pomôcť. Samozrejme, v prípade nejakých otázok plne som ochotný na vaše otázky zodpovedať. Ďakujem.